Rekordhøjt antal ansøgninger til sæsonjob i Fårup Sommerland.

Glade familier og vilde forlystelser lader til at være en god kombination, hvis man vil lokke nye medarbejdere til. I hvert fald er der endnu engang ansøgerrekord i Fårup Sommerland. Gennem de seneste måneder har sommerlandet modtaget 2.800 ansøgninger fra unge og seniorer, som er klar til at lange candyfloss over disken og sende de besøgende afsted i Mineekspressen og Lynet. Det er 600 flere ansøgninger end i 2016, som også var rekordår. - Det er selvfølgelig med en vis stolthed, at vi konstaterer, at det bare bliver mere og mere populært at starte karrieren her ”ude i skoven”, siger HR-chef Jesper H. Jensen. Af de 2.800 ansøgere er 100 nye medarbejdere fundet, mens 370 gengangere fra tidligere år er ansat. Alle 470 medarbejdere skal på kurser i løbet af april. I gennemsnit har de sæsonansatte mellem fem og syv års anciennitet, mens flere seniorer har været ansat i omkring 20 år.